Котляров Виктор студентхэм яIущIащ
Котляровхэ Викторрэ Мариерэ я тхылъ тедзапIэм и унафэщI, Урыс географие зэгухьэныгъэм, КъБР-м и ТхакIуэхэм я союзым и правленэм хэт Котляров Виктор Сокуров Александр и творческэ хэщIапIэм КъБКъУ-м и студентхэм щахуэзащ.
Университетым егъэджэныгъэ IуэхухэмкIэ и проректор Къэжэр Артур жиIащ я зэIущIэр КъБКъУ-м и ректор Алътуд Юрий и жэрдэмкIэ, студентхэр цIыху гъэщIэгъуэнхэм яIугъэщIэным хуэгъэпса циклым хэту, къызэрызэрагъэпэщар.
Лъахэхутэ цIэрыIуэ Котляров Виктор географ, тхыдэдж, филолог ныбжьыщIэхэм Къэбэрдей-Балъкъэрым и тхыдэм, и щIыпIэ дахэхэм, езым и къэхутэныгъэхэмрэ экспедицэхэмрэ я гугъу яхуищIащ. КъБР-м къыщагъуэта бгъуэнщIагъхэм ятеухуауэ гъэщIэгъуэн куэд къащIащ студент- хэм. Гитлер Iуащхьэмахуэ къигъэIурыщIэну щIыхэтар, дунейпсо мыхьэнэ яIэу ди деж щекIуэкIа зауэхэр, Тамерлан Iуащхьэмахуэ дэкIыфарэ дэмыкIыфарэ, нэгъуэщI куэдми тепсэлъыхьащ ахэр. Псом хуэмыдэу ныбжьыщIэхэм яфIэгъэщIэгъуэн хъуат алмэстыхэм ятеухуа хъыбарыр.
— Къэбэрдей-Балъкъэрыр щIыналъэ телъыджэщ. Ар фIыуэ плъагъун щхьэкIэ къэпцIыхун хуейщ. Фи лъахэр фIыуэ флъагъу, фэ а зы хэкурщ фиIэнур, — захуигъэзащ Котляров Виктор ныбжьыщIэхэм.
Апхуэдэ зэIущIэхэр еджэгъуэ зэманыр иухыху КъБКъУ-м щрагъэкIуэкIыну я мурадщ.
Брай Марие.
